Predkladacia správa

Obranná stratégia Slovenskej republiky sa predkladá na základe uznesenia vlády 
Slovenskej republiky č. 354 zo 4. mája 2005. Ide o zásadný dokument v oblasti tvorby 
obrannej politiky štátu, ktorý nahrádza Obrannú stratégiu Slovenskej republiky a Vojenskú stratégiu Slovenskej republiky, ktoré boli schválené Národnou radou Slovenskej republiky v roku 2001. 

Obranná stratégia SR definuje základné východiská a priority obrannej politiky 
Slovenskej republiky a reaguje na dynamiku vývoja bezpečnostnej situácie v ostatnom 
období, ktorá je charakteristická výrazným znížením hrozby rozsiahleho vojenského konfliktu v Európe pri zvýšení pravdepodobnosti výskytu teroristických činov a obáv z pretrvávajúcej hrozby šírenia zbraní hromadného ničenia a technológií ich výroby.

Slovenská republika považuje za základný cieľ svojej obrannej politiky  bezpečnosť svojich občanov a zaručenie obrany štátu spočívajúce vo využívaní vlastných síl a možností kolektívnej obrany, aktívnu účasť na upevňovaní mieru a stability vo svete, predchádzaní konfliktom a urovnávaní krízových situácií v súlade s medzinárodným právom a budovaní dôvery. 

Obranná stratégia Slovenskej republiky definuje kvalitatívne nové požiadavky na spôsobilosti systému obrany štátu a určuje mieru očakávaných spôsobilostí ozbrojených síl 
Slovenskej republiky, ktoré umožnia včasnú identifikáciu  hrozieb a použitie ozbrojených síl v súlade s cieľom zabrániť eskalácii konfliktu a eliminovať bezpečnostné hrozby v mieste ich vzniku. Táto skutočnosť podmieňuje integrované využitie politických, ekonomických a 
vojenských nástrojov na národnej, ako aj na medzinárodnej úrovni. Budovanie očakávaných spôsobilostí ozbrojených síl Slovenskej republiky v súlade s ich úlohami, ktoré sú definované v  Obrannej stratégii Slovenskej republiky, zabezpečí ich efektívne nasadenie a udržanie 
aj v menej predvídateľnom bezpečnostnom prostredí. 

Obranná stratégia Slovenskej republiky zodpovedá smerovaniu bezpečnostnej politiky Slovenskej republiky, je v súlade s platným právnym poriadkom Slovenskej republiky a 
so záväzkami, ktoré vyplývajú pre Slovenskú republiku z medzinárodných zmluvných 
dokumentov.

Obranná stratégia Slovenskej republiky bola predmetom medzirezortného pripo-mienkového konania, v  rámci ktorého bola predložená na posúdenie všetkým povinne 
pripomienkujúcim subjektom. Na rokovanie vlády SR sa predkladá bez rozporov.

Obrannú stratégiu Slovenskej republiky prerokovala Bezpečnostná rada Slovenskej 
republiky 13. júla 2005. 

Prijatie Obrannej stratégie Slovenskej republiky nebude mať priamy finančný, 
ekonomický, environmentálny vplyv, ani vplyv na zamestnanosť a podnikateľské prostredie.